Papersnake/gushiwen huggingface dataset:
郑州太守王龙图
郭祥正（宋代）

偶骑匹马游仙关，瑶池夜宴欢未阑。邀予末坐闻清弹，琵琶十槽声正繁。

初疑饥鸾啄玉应天响，忽似霹雳数声春气还。曲遍将终檀板急，舞袖裂霞随拍入。

踏碎琼筵鸾步娇，汗透香绡露桃湿。解绦罢舞整花钿，宛转仙容雁行立。

主人使令持酒卮，香随罗袜成尘飞。铜龙无声夜无极，煌煌烛焰回朝晖。

桃源花落长溪净，人着秦衣樽俎罄。岂如此会绝风流，主人慇勤宾客敬。

我作短歌公听取，人世百年能几许。乐极哀来古所悲，不如立功当此时。
叹屩词
艾性夫（元代）

履穿无下叹东郭，桃椎尚欠居士屩。
是谁业屦捆秋芒，绝胜编棕便行脚。
花泥溶溶草露滴，山石幽幽苔烟碧。
江南林壑天下奇，不识春申珠履客。
再次转庵用梗字韵赋梅
许及之（宋代）

见梅思洛阳，何愁道路梗。见雪忆灞桥，便可心思省。

仙家种玉成，造化炊粱顷。凛然孤高标，敢以尘溷请。

将军有传令，遽成临渴井。王言惟作命，盍作和羹领。

香色归本根，滋味岂机阱。自非泯全牛，安得试尝綮。

转庵句中画，梅诗言外警。难韵有辘轳，妙语压菑眚。

昨夜垂垂雨，一洗娟娟静。便觉容成圃，真是太玉境。

朝来知见香，堕在区别町。不如两忘言，搔首孤山顶。
鹤会三首
刘克庄（宋代）

肉眼安能辨圣凡，有时巾褐过城南。
亦无肘后堪传汝，且向纯阳两字参。
苦别离
邵谒（唐代）

十五为君婚，二十入君门。自从入户后，见君长出门。

朝看相送人，暮看相送人。若遣折杨柳，此地树无根。

愿为陌上土，得作马蹄尘。愿为曲木枝，得作双车轮。

安得太行山，移来君马前。
送吕寺丞
韩维（宋代）

古有从军乐，人今衣彩行。
春风骐骥健，朝日凤凰鸣。
树远秦中道，花繁塞下城。
篇章闻旧俗，当为放遗声。
悖拏儿舞
张祜（唐代）

春风南内百花时，道唱梁州急遍吹。

揭手便拈金碗舞，上皇惊笑悖拏儿。
唐彭改创南楼为赋长歌
程公许（宋代）

小洛阳城春日酽，翠幙家家夸国艳。
围花命酒十日狂，何如水月山云日日长相见。
西州藩牧最佳处，古木阴森湖潋滟。
湖{上涯下月}杰观倚南墙，剥雨从风岁久不能缮。
后先行有几贤牧，因循何啻阅亭传。
算缗惧不贷主计，星火那能卹诸县。
丹崖唐侯来布宣，世故平生金百炼。
能将奸穽先杜敛，不劳民膜加鍼砭。
焦心常念头瞳公储，退食遑暇娱宾燕。
迨兹于稔治最成，聊尔计工献策力羡。
岧峣飞槛抗云表，显敞华堂屹湖面。
搜揽一州胜处寻丈间，恍觉蓬莱哀阿昌鳌首抃。
楼成侯已迫瓜戍，澹云寒烟有余恋，
君不见高詹事，吟诗共屿巴笺绚。
又不见宋朝散，照坐鞋红玉壶劝。
至今子美瞻讨集中，能使吾州千古风流擅。
唐侯美政前哲同，能自勒文比黄绢。
谫陋愧我拙吟咏，漫绾秋蛇污碑篆。
江山风月今犹昔，墨客词人元不欠。
谁能落笔万太飞晴虹，九鼎雪山之银堋江练。
不食姑（一作赠山中女道士）
张籍（唐代）

几年山里住，已作绿毛身。护气常稀语，存思自见神。

养龟同不食，留药任生尘。要问西王母，仙中第几人。
薄俗
卢若腾（明代）

居无宿粮出无马，久安义命伏草野；鼎沸乾坤未廓清，岂有短长争难舍。

霸陵道上故将军，醉尉呵止亭下宿；将军与尉昧平生，夜行何以辨真假。

此尉执法良可嘉，后来杀之非罪也。又如狱中中大夫，死灰欲然遭溺洒。

一旦起为二千石，岳吏就官不伤雅；汉家狱吏故自贵，虐囚何妨任苟且。

如今薄俗殊不然，加大凌贵等土苴；伯夷、盗蹠无定名，信口翻掀唇舌哆。

□□□□□□□，□□□□□□□；□□□□□□□，□□□□□□□。

为小为贱何敢尔，发纵恃有大力者；厥性既殊毒复阴，鼎不能铸图难写。

招群引类排所憎，鬼弹狐沙暗中打；顷刻之间市虎成，欲令白璧同碎瓦。

瓦砾珠玉终自分，万目未眯口未哑。
送李留后赴临平
胡宿（宋代）

留印高提驾伏熊，郓城襟要此临戎。四封土俗弦歌盛，九叠霜临鼓角雄。

风月静归谈笑内，山川遥入抚绥中。居多暇日溪堂胜，不废投壶与钓筒。
闰月七日织女
王湾（唐代）

耿耿曙河微，神仙此夜稀。
今年七月闰，应得两回归。
天星送杨凝郎中贺正
韩愈（唐代）

天星牢落鸡喔咿，仆夫起餐车载脂。正当穷冬寒未已，

借问君载行安之。会朝元正无不至，受命上宰须及期。

侍从近臣有虚位，公今此去归何时。
怀方严州
仇远（元代）

八十一年终，堪嗟旅襯穷。
胸中元耿耿，身外竟空空。
白首太玄草，紫阳虚谷翁。
平生有遗恨，五马未乘骢。
夏夜即事
安熙（元代）

未遂平生志，求田拟种瓜。天游华表鹤，井坐子阳蛙。

世事一场梦，俗情三月花。兴亡天不问，阅尽几年华。
虎丘寺殿前有古杉一本形状丑怪图之不尽…三百言以见志
皮日休（唐代）

种日应逢晋，枯来必自隋。鳄狂将立处，螭斗未开时。

卓荦掷枪干，叉牙束戟枝。初惊蟉篆活，复讶獝狂痴。

劲质如尧瘦，贞容学舜黴.势能擒土伯，丑可骇山祇.

虎爪拏岩稳，虬身脱浪欹。槎头秃似刷，枿觜利于锥。

突兀方相胫，鳞皴夏氏胝。根应藏鬼血，柯欲漏龙漦.

拗似神荼怒，呀如猰貐饥。朽痈难可吮，枯瘇不堪治。

一炷玄云拔，三寻黑槊奇。狼头gR窣竖，虿尾掘挛垂。

目燥那逢爟，心开岂中铍。任苔为疥癣，从蠹作疮痍。

品格齐辽鹤，年龄等宝龟。将怀宿地力，欲负拔山姿。

未倒防风骨，初僵负贰尸。漆书明古本，铁室抗全师。

碨礧还无极，伶俜又莫持。坚应敌骏骨，文定写bm皮。

蟠屈愁凌刹，腾骧恐攫池。抢烟寒嶱gi，披茑静褵褷。

威仰诚难识，句芒恐不知。好烧胡律看，堪共达多期。

寡色诸芳笑，无声众籁疑。终添八柱位，未要一绳维。

尽日来唯我，当春玩更谁。他年如入用，直构太平基。
送周府尹三首
方回（元代）

诗家周贺与方干，三载同吟七里滩。
晚节我惟甘豹隐，妙年公合快鹏抟。
昔叨旧尹迎新尹，今愧前官送后官。
朔野炎陬天地阔，寄书会面两应难。
送范惠泉地曹南守浒关
赵完璧（明代）

别送沧江渺，怜分青海情。楚天春草合，吴水暮烟平。

萝月清无寐，丝桐秘不声。关山劳望迥，报绩计仙程。
木兰花慢 清明夜与芳洲话旧
吴存（元代）

又清明寒食，淡孤馆，郁无＊。正杜宇催春，桐花送冷，门巷萧条。芳洲老仙来下，粲黄冠、翠氅佩琼瑶。两客清谈未了，三更风雨潇潇。青云妙十早相招。同泛浙江潮。看眼阅青徐，气横燕赵，天路逍遥。明年此时何处，定软红道上玉骢骄。万里江南归梦，青灯还忆今宵。
温民怀宫谕许于浣别墅相招恐失佳约作此戏简
杨慎（明代）

春来无伴访烟霞，忽忆仙人在浣花。棋局几时随涧竹，钓船何处倚江沙。

兴怜隐浪金壶仄，醉想临风玉树斜。旧日草堂君地主，还须折简到山家。
画堂春 春思
郑域（宋代）

东风吹雨破花悭。客毡晓梦生寒。有人斜倚小屏山。

蹙损眉弯。

合是一钗双燕，却成两镜孤鸾。暮云修竹泪留残。

翠袖凝斑。
破冢二首
王安石（宋代）

残椁穿来欲几春，萧萧长草没骐驎。
墦间或有樵苏客，未必他年醉饱人。
观音赞
释妙伦（宋代）

皎皎月沈波，萋萋草泣露。
良哉观世音，不会转身句。
铁袈裟
李美（宋代）

十载松关隔世尘，俯襟云石骨毛清。
他时脱得浮名利，好作清凉境里人。
因书答河东转运杨乐道
蔡襄（宋代）

前岁君提岭外兵，国门南路送君行。
由来成事多天幸，直向危时见世情。
勉力朝廷论大计，甘心江海就私荣。
牢愁应解侵人骨，未老先教白发生。
感遇九首 其九
释契嵩（宋代）

悠然严子陵，远大寥廓器。故人贵为君，白驹要不至。

耽闲恋渌潭，高超弄芳饵。青山汎白云，万古寄高意。

侯霸不知道，初亦嫌傲志。何事卑王侯，其心越天地。

因悲娄护辈，故为附权势。流游绛灌间，折节蹁跹例。

皇皇古皇道，劳生自拘系。不如归去来，乘风拂长袂。
玉堂儤直
陈与义（宋代）

庭叶珑珑晓更青，断云吐日照寒厅。
只应未上归田奏，贪诵楞伽四卷经。
渔歌
贺铸（宋代）

严公桐江上，吕父清渭滨。
出处两能事，寥寥乎若人。
拥蓑芘苙吴侬子，身偶一竿生寄水。
侯庖富馔美鲥鲈，寸鬣分鳞辱刀机。
吾将一钩悬十犍，笑倚扶桑不计年。
鲲鲸怀饵脱相得，坐使东南饫食鲜。
早送举人入试
白居易（唐代）

夙驾送举人，东方犹未明。自谓出太早，已有车马行。

骑火高低影，街鼓参差声。可怜早朝者，相看意气生。

日出尘埃飞，群动互营营。营营各何求，无非利与名。

而我常晏起，虚住长安城。春深官又满，日有归山情。
奚帑院挽词二首
戴栩（宋代）

藜杖脱朝缨，萧閒物外情。
问梅添旧句，爱石品新铭。
鹤侣归何处，鸡牛梦已成。
中庸余旧业，留付后儒耕。
题李西杰水竹居
刘章（微之）（宋代）

在昔香山老，水友而竹师。心虚是师道，性静友亦宜。

孰谓物理妙，乃为高贤资。佳哉陇西子，结屋溪之湄。

溪上亦何有，有竹如在淇。涓涓峙寒碧，澄澄烛须眉。

微风一披拂，杂佩声参差。俄顷万籁寂，粹然淡馀姿。

可但子师友，我方师友之。未到三叹息，徒劳形梦思。
句 其一
张商英（宋代）

天连远水三吴阔，人倚危楼万象低。
素梅 二七
王冕（元代）

记得西泠春色归，珠星璧月景离离。
近来消息真堪笑，却说梅花不要诗。
山中春晓听鸟声
高启（明代）

子规啼罢百舌鸣，东窗卧听无数声。
山空人静响更切，月落杏花天未明。
宋嘉言雅善飞白一入书八字贶予因成长句谢之
祖无择（宋代）

轻如浮雾重如云，学到精微妙入神。
奇迹昔年传垩帚，高名他入压乌布。
夸呈朋友防求副，留教儿孙恐失真。
天子清閒好挥翰，似君须合侍严宸。
咏儒释道三教总赠程洁庵：儒理十五首 其四 道心惟微
李道纯（元代）

道在凡人日用中，显仁藏用发神功。无余无欠时时在，争奈凡人眼自瞢。
颂一百则
释重顯（宋代）

老新开，端的别，
解道银碗里盛雪。九十六箇应自知，
不知却问天边月。提婆宗，
提婆宗，赤幡之下起清风。
守斋和张倅古岩诗予用韵赋三绝呈守斋
陈鉴之（宋代）

贰车林下喜逢僧，眼底千峰逸兴生。
五马未游心已到，吟笺零乱岫云清。
明叔昆仲特惠梅花聊赋小诗三篇为谢 其一
韩维（宋代）

劲雪严风不易摧，琼苞犹冠百花开。洛阳去此无多地，不似迢迢驿使来。
春暮遣怀
何佩玉（清代）

多病惜慈亲，春寒费调护。卅载菲盐劳，怡然甘守素。

两鬓早如霜，双眸半遮雾。感此伤寸心，无言倚庭树。
栽花招泗州叔父
晁补之（宋代）

春园移春栽，芽孽粳粒大。
东风日日吹，喷吐不暇裹。
杨梢青犹未，桃萼红尚可。
田蔬美已最，村醑醇亦颇。
少年慕立事，幸得能几个。
艰难合归来，茅屋聊共佐。
和曾几留客亭 其一
沈度（宋代）

汩汩多尘事，长怀鸠杖游。每因门可款，岂为醉相留。

静契竹林胜，幽非草树秋。公今国耆艾，砥柱屹中流。
和元夜
陈师道（宋代）

笳鼓喧灯市，车舆避火城。
彭黄争地胜，汴泗迫人清。
梅柳春犹浅，关山月自明。
赋诗随落笔，端复可怜生。
赠黄鍊师
孙炎（明代）

留侯弟子有初平，九岁从师住玉京。天与数书皆鸟迹，家传一玉是龙精。

瑶池桃实无消息，海水桑田又浅清。我为紫芝歌此曲，夜深相答洞箫声。
次韵王晋卿上元侍宴端门
苏轼（宋代）

月上九门开，星河绕露台。君方枕中梦，我亦化人来。

光动仙毬缒，香馀步辇回。相从穿万马，衰病若为陪。
谒金门 送县侯曹孟辉行取进京
陆深（明代）

秋正好。一路西风吹早。柳条折尽青山小。咫尺长安道。

此去蓬莱三岛。袖里常怀谏草。要看风神惊八表。动摇山岳倒。
将赴东阳留上包谏议
戴叔伦（唐代）

敝邑连山远，仙舟数刻同。多惭屡回首，前路在泥中。
拟寒山寺 其一一六
释怀深（宋代）

更有一般僧，因果殊不顾。心里似屠沽，口中呵佛祖。

心口不相应，佛祖岂容侮。投子与赵州，肯踏名利路。
子鱼
刘子翚（宋代）

旧闻通印名，海错珍莫逾。
火气烁鳞鬣，卤香泛庖厨。
泥泥子盈烁，鲜美祸所区。
生如粒芥微，多若囊粟储。
他年想吞舟，勿轻此锱铢。
一咀命千百，虽甘汝安无。
穷冬孚乳时，罩{上四下鹿}海为虚。
含冻体犹僵，得潟味已渝。
虐戏等刳孕，淫刑几戮孥。
人深襁褓恩，在物爱岂殊。
闽风易杀子，盥水沈其躯。
讵有恻怛心，旁推及豚鱼。
相残人兽均，自残兽不如。
哦诗化蛮獠，因警饕餮徒。
冬至四绝
刘克庄（宋代）

献寿上公先入阁，书云太史亦登台。
惟应闲杀明农叟，起晏柴门晓未开。
次韵秋日禅房
周必大（宋代）

官闲未觉往来妨，疏懒从公意自长。
松柏有心寒始见，芝兰入室久弥香。
送秋容我无何饮，畦夏怜渠有底忙。
霜倒池莲雨荒菊，禅房真似赞公房。
虞美人 其五 五用韵戏呈
吴潜（宋代）

兰皋彻夜树旄干。战渴望梅酸。想有歌姬半臂，更深自可鏖寒。

敲门寄曲，惊回蝶梦，旋篝灯看。坛下已收降将，火牛不用田单。
甲午元宵予奉会于池亭承诸公乘雪见过分得五言绝句体四首因以奉谢 其一
湛若水（明代）

寂寞幽人宅，低回长者车。坐令门巷迥，情以主宾摅。
辛卯春日即事 其四
谢重华（明代）

自栽瓜菽自栽蒲，欲问园丁即老夫。放达有乡皆号醉，痴顽无谷不名愚。

既非才拔堪游刃，岂合侯门想滥竽。力穑输将吾本分，任从人笑小樊须。
题山阴祁五祁六藏书楼
屈大均（明代）

夙闻治水经，银泥封绿字。龙威丈人招我游，林屋洞中探玉笥。

白云瀰瀰洞庭波，七十名峰奈乐何。长风吹我至禹穴，猿啼虎啸依藤萝。

秦皇碑爱虫文古，夏后书愁鸟迹多。平生窃慕柱下史，列国宝书求未已。

开君家书万卷馀，欲向琅函作蠹鱼。志在春秋希鲁叟，才堪辞赋薄相如。

迩来颇究太公符，每恨荆轲剑术疏。筑坛天目步珠斗，一龙一蛇左右趋。

闻君藏得鍊剑图，时时风雷起座隅。慷慨肯授英雄无，鉴湖之水多芙蕖，日捲珠帘楼上居。

天下战争犹未已，请君亦读孙吴书。
虞美人（题陈公明所藏曲册）
张炎（宋代）

黄金谁解教歌舞。留得当时谱。断情残意落人间。汉上行云迷却、旧巫山。

妆楼何处寻樊素。空误周郎顾。一帘秋雨翦灯看。无限羁愁分付、玉箫寒。
燕山亭·裁翦冰绡
赵佶（宋代）

裁翦冰绡，打叠数重，冷淡燕脂匀注。新样靓妆，艳溢香融，羞杀蕊珠宫女。易得凋零，更多少、无情风雨。愁苦。闲院落凄凉，几番春暮。凭寄离恨重重，这双燕，何曾会人言语。天遥地远，万水千山，知他故宫何处。怎不思量，除梦里、有时会去。无据。和梦也、有时不做。
荏平马上口号简邵宪使党佥宪
陈煇（清代）

荏平云是古名封，地控高唐势独雄。百雉城荒秋雨后，几家门独夕阳中。

马周论议情何切，方朔诙谐赋独工。共是霜台骢马客，偶因怀古挹清风。
送王伯初通判婺州
司马光（宋代）

煜爚屏星驾，迢遥婺女区。岚光晴向背，溪溜暖萦纡。

万室鸣机杼，千艘隘舶舻。若逢耆旧问，能说隐侯无。
金丹诗四十八首 其四十四
张继先（宋代）

只见神炉当子夜，岂知火力散阴邪。忽于金鼎凝寒玉，倏尔真身现彩霞。

沆瀣露中分白雪，华池水内养黄芽。此中便见真消息，莫浪驱驰觅鹿车。
旧藏文与可墨竹未有对者叔祖阁学以一枝为惠
张镃（宋代）

崔黄拂素桃李开，春闺融艳蜂蝶猜。范郭挥毫水石具，古愁宛蝶关山回。

近代名家工写物，妍媚嶙峋空杰出。此君孤禀岁寒姿，不入寻常丹粉律。

江南钩锁殊拘挛，直干蟠郁羞云烟。湖州书饱翻老墨，放枝落纸争流传。

有来一幅垂虚壁，冷叶疏茎伴幽寂。眼空四海无与俦，出手知公不劳力。

世间快意非人为，曩昔经营心坐驰。从容会合若符节，辛苦反悟皆儿痴。

从今相对成三友，憎爱俱捐保长久。茂林分荫巳无穷，更合新诗同不朽。
浴日亭
方信孺（宋代）

亭倚蓬莱几许高，下临无地有惊涛。
坡仙想得江山助，八语端为天下豪。
虞使君示春日喜雨六绝和韵
程公许（宋代）

引袂天负几席傍，满城无处不甘棠。
定知丹雀衔书近，趣拥弓旌入帝乡。
腊月二十八日
冯时行（宋代）

晷景余三日，忧愁尽一年。
酒侵新岁熟，花待故枝妍。
邻里多遗馈，庖厨有盛烟。
拥炉风雪顺，春意欲相先。
游春
孙绪（明代）

蹇驴何地不閒游，山自青青水自流。收拾奚囊晚归去，半桥新雨没汀洲。
南归 其五
李正民（宋代）

萧萧草木映疏篱，猿鹤相看似见疑。大雅保身还自愧，不须更诵北山移。
食菜尾羹绿豆浇饭 其一
郑孝胥（清代）

鸡子调黄嫩似橙，芥根屡切不妨生。会心正在酸咸外，一啜闽中菜尾羹。
广东转运张公挽辞二首
苏颂（宋代）

清白家传业，中和吏向风。
一门台阁仕，入使弟兄同。
谳议民无讼，均输国不空。
职劳终损寿，勤事有遗忠。
江城子 其三
张泌（唐代）

窄罗衫子薄罗裙，小腰身，晚妆新。每到花时，长是不宜春。

蚤是自家无气力，更被你，恶怜人。
赠友人
贾岛（唐代）

五字诗成卷，清新韵具偕。不同狂客醉，自伴律僧斋。

春别和花树，秋辞带月淮。却归登第日，名近榜头排。
过姚村旧业村有先君子遗陇
边贡（明代）

里巷纷仍在，邻翁半不存。午鸡喧井落，寒犬卧衡门。

侧宇天光入，巍阡雾色昏。百年桑梓地，回首一伤魂。
好事近 壬戌生日和居厚弟
刘克庄（宋代）

老不计生朝，惭愧阿连书尺。雪鬓霜髭不管，管眼腰黄赤。

待将心事自笺天，莫费子公力。乞赐先生处士，换一张黄敕。
出辽后三首 其一
周祚（唐代）

我马来自西，下马广宁城。其地控千里，食者八万兵。

白水女直种，猎骑何纵横。大统在中国，胡运方北倾。

圣人戒履霜，岂得事远征。雄剑八九动，边风射高旌。

西望山海关，旦夕达神京。
和人题倚江亭
曹勋（宋代）

老去求闲计已疎，若寻多事即荆舒。
孤高简澹为三益，淳白清凉共一虚。
有意烟云供眼界，无心鸟雀下庭除。
兹亭未足为依泊，自是山中有旧庐。
挽徐吏部
熊梦渭（宋代）

安车驾夷路，佩玉造明庭。
天定归郎位，云开出使星。
心赏思绿野，梦不鸾青冥。
千古行藏际，丰碑定有铭。
风台遣心三首
白玉蟾（宋代）

春色浓於酒，梅花瘦似诗。
长青今岁叶，粲白去年枝。
谢朱宜中隶字
叶茵（宋代）

隶法如公有典刑，拙中藏巧混天成。
因观体制超前辈，旋辟轩窗乞扁名。
气象晋人遒且劲，源流汉刻古而清。
得来喜对儿曹语，一字千金胜满籯。
王远宴麻姑蔡经宅
曹唐（唐代）

好风吹树杏花香，花下真人道姓王。大篆龙蛇随笔札，

小天星斗满衣裳。闲抛南极归期晚，笑指东溟饮兴长。

要唤麻姑同一醉，使人沽酒向馀杭。
述怀
陈遘（宋代）

不觉霜飞上鬓毛，引杯看剑兴犹豪。胸开万古天风荡，目拭三山海月高。

投阁羞称扬子易，啜醨爱读楚人骚。媕婀莫遣无生气，支住乾坤在我曹。
京师阻雨二首
张耒（宋代）

大雨三日泥三尺，骏马高车行不得。
我有蹇驴安敢骑，闭户高不朝至夕。
谁家高堂半夜秋，软绮轻纨换絺绤。
朱门乐事无时无，尔自贱贫空太息。
武安除夕酌王抑之宅其子易从易知侍侧
谢榛（明代）

旅况乘时切，年华隔夜新。捧觞君二子，弹铗我孤身。

地得青山赋，天留白发人。谁为岁寒侣，松老见龙鳞。
送万容长老归故山
丁复（元代）

长记题诗送万容，喜看飞锡下诸峰。笙吹缑岭仍骑鹤，剑出丰城又化龙。

山气含霜飘夕磬，溪声和月泻寒舂。何如官寺听车马，空伴黄尘起断钟。
风筝
鲍溶（唐代）

何响与天通，瑶筝挂望中。彩弦非触指，锦瑟忽闻风。

雁柱虚连势，鸾歌且坠空。夜和霜击磬，晴引凤归桐。

幽咽谁生怨，清泠自匪躬。秦姬收宝匣，搔首不成功。
朝雨
陆游（宋代）

中夜星照泥，平旦云行西。小屋古泽中，天昏雨凄凄。

避湿升我堂，垂翅闵老鸡。所欣园中蔬，冒土青满畦。

门无今雨客，路滑愁长堤。一杯且复睡，物理何足齐。
赠黔府王中丞楚
孟郊（唐代）

旧说天下山，半在黔中青。又闻天下泉，半落黔中鸣。

山水千万绕，中有君子行。儒风一以扇，污俗心皆平。

我愿中国春，化从异方生。昔为阴草毒，今为阳华英。

嘉实缀绿蔓，凉湍泻清声。逍遥物景胜，视听空旷并。

困骥犹在辕，沉珠尚隐精。路遐莫及眄，泥污日已盈。

岁晏将何从，落叶甘自轻。
希夷仙 其一
徐积（宋代）

白云夫子号希夷，碧玉窗中下绛帷。皓首勒成书万帙，病鸾偷见鹤偷知。
扬州看辛夷花
皮日休（唐代）

腊前千朵亚芳丛，细腻偏胜素柰功。螓首不言披晓雪，

麝脐无主任春风。一枝拂地成瑶圃，数树参庭是蕊宫。

应为当时天女服，至今犹未放全红。
卧室四咏 其四 石枕
胡应麟（明代）

至人本无梦，何者蕉中鹿。松风满石阑，任意黄梁熟。
小重山·几点疏雅誊柳条
张景祁（清代）

几点疏雅誊柳条。江南烟草绿，梦迢迢。十年旧约断琼箫。西楼下，何处玉骢骄？
酒醒又今宵。画屏残月上，篆香销。凭将心事记回潮。青溪水，流得到红桥。
五月二十四日宿永睦将口香积院僧轩东望甚远满山皆松桧声三首 其一
张嵲（宋代）

远投僧舍青烟畔，夹路松音钟磬幽。试倚危轩望乡邑，三巴日暮远峰稠。
哭亡友胡达材
孙应时（宋代）

嗟我论交重，相知照胆明。
十年离合地，今日死生情。
惊定心犹碎，悲来小独倾。
绝怜江上梦，一一话生平。
赠老王道人
郑思肖（宋代）

曾宴瑶池王母家，瞳方鬓黑脸凝霞。休将甲子来相问，知见蟠桃几度花。
真游觅唐舆题诗不见有怀其人八首
赵蕃（宋代）

去矣不为难，山长水又宽。
未曾摇短棹，已自失危栏。
厚意烦三友，相要下急滩。
虽然赊执手，顾免别辞酸。
卫青
吕本中（宋代）

将军相继出天山，汉主吞胡意未阑。本自无心接宾客，故人犹有一任安。
安邑董心推作舜陵四辨诗见示属和因感记传所载事地可疑者并类及之云 其四
郭为观（清代）

《九歌》皆咏楚中神，秦士荒唐妄指陈。若道湘娥为二女，东君山鬼又何人？
再用仙字韵答刘躔甫
林希逸（宋代）

柴车本不羡华轩，吟苦何妨浪号仙。扶老底须九节杖，欢呼还费一金筵。

正闻僧去坐长夏，那得君来论大年。会面苦难辰去速，柳绵飞尽见荷钱。
郊行三首 其三
刘应时（宋代）

茫茫阡陌起黄埃，喜望片云衔雨来。霢霂未施风不息，依然白日照楼台。
送何斋郎赴选
吕南公（宋代）

书堂四顾皆苍山，禽鱼树石烟云间。纸编屡绝笔屡■，十载一瞬忘青纶。

谁令忽忆南薰关，尽箠打马鸣镳镮。春风桃李纷妖娴，辞家大笑涕不潸。

由来磊落羞穷跧，下位亦足惠寡鳏。乘田委吏不敢閒，以日自爱维孔颜。

当今俊杰登朝班，拔擢杞梓披榛菅。君能忼慨露豹斑，岂比嘿嘿贪食孱。

果哉往矣步勿䟂，仕以行义贤可攀。仆姑百中初满弯，书堂静坐尻狂癫。
卜居
朱熹（宋代）

卜居屏山下，俯仰三十秋。终然村墟近，未惬心期幽。

近闻西山西，深谷开平畴。茅茨十数家，清川可行舟。

风俗颇淳朴，旷土非难求。誓捐三径资，往遂一壑谋。

伐木南山巅，结庐北山头。耕田东溪岸，濯足西溪流。

朋来即共欢，客去成孤游。静有山水乐，而无身世忧。

著书俟来哲，补过希前脩。兹焉毕暮景，何必营菟裘。
玉华洞
周茂源（清代）

寻山玉洞幽，缥缈上飞楼。冷翠常疑雨，空岩总似秋。

石坛延鹤驾，云海望麟洲。款段依乡井，真嗤马少游。
依韵吴冲卿秋虫
梅尧臣（宋代）

梧桐叶未老，露滴玉井床。
秋虫如里胥，促织何苦忙。
苒苒机上如，入夜为鼠伤。
织妇中夕起，投梭重徊徨。
那闻草根声，膏入然肝肠。
天子固明圣，措意如陶唐。
下民唯力穑，不见田畴荒。
岂知裒敛人，督责务健强。
所以机中女，心斗日月光。
年年租税在，聒耳信已常。
哀哉四海人，无不由此戕。
吴侯当厅时，静坐爱初凉。
方将同佳人，欢乐举杯觞。
繁鸣杂螇螰，感怆情不皇。
况蒙朝家恩，兄弟登俊良。
意虑宜恤物，以慰众所望。
今者秋虫篇，不异七月章。
攀和嘉篇
李昉（宋代）

小亭愁坐对残阳，梧直翻阶片片黄。
老去只添新怅望，病余无复旧欢狂。
四时奔速都如电，两鬓凋疏总作霜。
看取衰容今若此，有何情绪听宫商。
念奴娇·山之天目
牟巘（宋代）

山之天目，蔚苕嶢、第一最佳泉石。见说老龙高卧处，正拥深深寒碧。独閟云扉，人思霖雨，未许无心出。苍崖赤子，而今谁为苏息。昨夜凉透西风，玉绳晚澹，喜见归鸿入。十二虚皇凝伫久，飞下陆离宸画。绣卣使名，洪枢衔位，催缀新班立。旗常婀娜，要陪沙路清跸。
华晔晔
刘彻（两汉）

华晔晔，固灵根。
神之斿，过天门，车千乘，敦昆仑。
神之出，排玉房，周流杂，拔兰堂。
神之行，旌容容，骑沓沓，般纵纵。
神之徕，泛翊翊，甘露降，庆云集。
神之揄，临坛宇，九疑宾，夔龙舞。
神安坐，翔吉时，共翊翊，合所思。
神嘉虞，申贰觞，福滂洋，迈延长。
沛施佑，汾之阿，扬金光，横泰河，莽若云，增阳波。
遍胪欢，腾天歌。
赠增城学李东川迁大姚掌教
湛若水（明代）

桂阳因忆何明府，临武明师迁大姚。舜日高悬万里照，沙溪复起云南谣。
将归省母留别诸友人 其四
屈大均（明代）

持归明月姿，皎洁无纤瑕。朝含东海日，暮膏赤城霞。

重袭盘龙锦，毋使蒙风沙。以奉白发人，一照生桃花。

如彼西王母，长居太清家。
和渊明拟古九首 其三
赵秉文（金朝）

小智多自私，大方乃无隅。一毫纳万象，万象非卷舒。

日月为我纳，天地为我庐。曲士窘囚拘，一身无容居。

我梦登日观，青天入平芜。俯视但一气，二豪彼何如。
句
仙上人（宋代）

男儿三十未有立，人世百年徒自劳。
上元后十日竹坪叔招集豫顺堂出观姜西溟书上元宴集诗卷即次其韵敬和
金鼎燮（清代）

东风吹十日，万户春酣酣。晴红融雪岫，暖绿蒸烟潭。

辛盘味乍饱，花胜头犹簪。玉壶好春色，不醉心奚甘。

折柬招近局，开筵资深谈。论文到千古，日落还停骖。

惜哉玉梅骨，枯枝撑书龛。思与重写照，丹青非我谙。

一尊酹疏影，诗盟差可燖。对酒本当歌，各抒性所耽。

况诸坐中客，博物夸世南。文辞复书翰，五绝兼其三。

昔者昌谷家，愈浉偕来探。心胸罗列宿，赋笔天工惭。

喜招高轩过，酒滴真珠坛。诗成再拜进，双髻垂鬖鬖。

嗟余近弱冠，隅坐心如惔。词华有根柢，经术非扯挦。

幸蒙大匠手，雕镂蛤与蚶。终虑径寸质，席珍其何堪。

春华冀努力，汲古勤开函。直须识三箧，莫便携双柑。

不见培风翼，不见食叶蚕。持此寿臣叔，食报青云贪。

门前新柳色，染衣都成蓝。何当祀九烈，同醉酒一甔。
官买田
朱德润（元代）

官买田，买田忆从延祐年。官出缗钱输里正，要买膏腴最上阡。

不问凶荒岁水旱，岁纳亩粮须石半。农家无收里正偿，卖子卖妻俱足算。

每岁徵粮差好官，米价官收仍助钱。不是军储与官俸，长宁寺内供斋筵。

寺僧食饱毳帽红，不知农耕水旱与荒凶。里正陪粮家破荡，剥肤槌髓愁难穷。

普天之下皆王土，赋税输官作编户。春秋祭祀宗庙中，长宁僧饭真何补。

官买田，台不谏，省不言，不知尧汤水旱日，曾课民粮几千石。
赋棲真观月季
史弥宁（宋代）

茶芗从臾访棲真，闯户蔫红绝可人。
不逐群芳更代谢，一生享用四时春。
送田逊庵少宗伯册封靖藩使竣还朝
王顼龄（清代）

朱邸开南服，丹书下帝阊。周屏崇吕伋，汉柱重田郎。

册授容台长，符分异姓王。皇华今揽辔，藜杖旧腾芒。

天禄尊刘向，仪曹得李刚。双锋辞北阙，八座出南荒。

鳌岫枫初暗，螺江水正长。风阴蕉叶嫩，雨热荔支香。

鸟道通冠盖，蛮方识衮裳。授圭瞻虎节，负弩拜龙章。

客对梁园月，醴陈楚国觞。名藩叨雨露，使节凛冰霜。

去拥相如传，归轻陆贾装。吴山堪历览，越水暂徜徉。

孔李通门旧，荀陈德曜光。旌麾欣左顾，鸡黍愧方将。

远近惊星使，殷勤话草堂。山川归太史，风俗纪江乡。

去鹢秋涛迥，回辕皂盖张。三台原北极，照耀紫微傍。
早秋四首 其一
陆游（宋代）

凉飔淅淅撼庭柯，微雨萧萧集浦荷。草阁檐虚觉山近，蓬窗地迮得香多。

谋身自拙穷无鬼，闭户长闲睡有魔。台省诸公盛冠剑，固应老子得婆娑。
十四日
韩淲（宋代）

梅花如雪满春山，元夕都来一日间。天以客寻诗句好，香随人与酒杯悭。
昼寝
韩偓（唐代）

碧桐阴尽隔帘栊，扇拂金鹅玉簟烘。扑粉更添香体滑，

解衣唯簟下裳红。烦襟乍触冰壶冷，倦枕徐欹宝髻松。

何必苦劳魂与梦，王昌只在此墙东。
桂之山
霍与瑕（明代）

桂之山，榄之水，从朝薄暮行几里。斜风细雨度千溪，洗出千溪一带紫。

烟雨里，恨千般，堪叹渔矶鸥鹭閒。三春红紫今何在，千年珍竹故成斑。

望苍梧，七百里，九疑玉殿空山里。五弦一自变潇湘，至今琴怨湘江水。

湘江静，月轮高，萧萧秋气上渔舠。自唱竹枝新度曲，不知清韵入风骚。

学南薰，歌已久，祇今三复空低首。有时心乱不成腔，怪道傍人嗤拙丑。

金夫子，暂维舟，徽音时忆在心头。明珠照乘月华照，素琴流水大江流。

大江流，日夜去，见说巢由曾窃屦。欲往从之问解嘲，野水茫茫半烟树。

独深念，几多周，故人书信不堪修。相思滩上相思苦，何日追陪绿径游。
贺新郎 寿李西隐馆於李氏
洪希文（元代）

今日知何日。听瑶池、西来青鸟，密传消息。阿母临行宣曼倩，留取蟠桃休吃。因则甚、鸾骖未出。约待西方无量寿，贺西家、大隐开筵席。蓬莱岛，神仙客。壶公满眼春光溢。正千花万草薰人，芳菲红碧。快意长江都是酒，放出韩湘奇术。况两鬓苍苍如漆。记得晋公留好语，□二三百岁何难划。耐松柏，坚金石。
得张庐峰消息
刘大观（清代）

胥江一棹暮云疏，心似蛩蛩失駏驉。正苦春愁难自遣，海风吹到故人书。
悟枯崖将过莆城参访后村书此赠行
胡仲弓（宋代）

吟单何日起，持钵倚刘墙。
莲社招师入，松阴去路长。
白云迷眼界，明月照诗囊。
莫吸西江水，风波不可当。
桂隐纪咏四十八首 其四十一 静乐庐
张镃（宋代）

城市非无地，如何此结庐。一家耽静乐，两个水边居。
寄四侄旊二首
王安石（宋代）

数篇持往助欢咍，想见封题手自开。
春草已生无可句，阿连空复梦中来。
明老惠炭戏以二小诗
韩元吉（宋代）

道人作喜每逢场，一束乌薪发电光。
便使樽前化红袖，不妨笑杀话旌阳。
景伯正字招东郊观梅晚集花院秀远堂举之舍弟
李益谦（宋代）

青春垂地风头恶，寒色侵肌雪意酣。
路转溪桥回马足，行穿松迳得僧蓝。
联裾正喜陪清赏，挥尘何妨共剧谈。
它日海邦传盛事，诗仙曾此驻鸾骖。
尾犯（中秋）
曹勋（宋代）

秋空过雨静，晚景澄明，天淡如水。渐看蟾彩，东山旋升，金饼上云际。轻烟散尽，莹皓色、消尘翳。倚琼楼，皎若瑶台阆风，翠阑十二。

正好登临无外。满斟与、清光对。虽桂华飘下，玉轮移影，归兴犹未。待继日同宴赏，听秘乐、广寒宫里。惟怕却，明月阴晴未定，且宜欢醉。
證道歌 其一○六
释印肃（宋代）

永夜清宵何所为，辽天宝月共相辉。泥牛入海无消息，一声木马大阳随。
句
石延年（宋代）

月落松陵晓，风生笠泽秋。
太常引·晚来风起撼花铃
纳兰性德（清代）

晚来风起撼花铃。人在碧山亭。愁里不堪听。那更杂、泉声雨声。
无凭踪迹，无聊心绪，谁说与多情。梦也不分明，又何必、催教梦醒。
示禅人写华严经
释祖先（宋代）

毗卢大经卷，尘识久埋藏。
上人笔端力，掇出放毫光。
笑他自城游历，自倒自起自忙。
江天月晓，梦破斜阳。
一印印定，无法商量。
龙津晚渡
古文集（明代）

鲤鱼风起浪花生，薄暮行人阻去程。我有济川舟楫稳，与君缓载不须争。
题焚经台
佚名（唐代）

门径萧萧长绿苔，一回登此一徘徊。青牛谩说函关去，

白马亲从印土来。确实是非凭烈焰，要分真伪筑高台。

春风也解嫌狼藉，吹尽当年道教灰。
恭和圣制求贤
方献夫（明代）

先民有恒训，图治在任贤。致道乃由学，居肆工且专。

旁求与豫养，两法当具全。譬之鹤鸣阴，又若鸿渐干。

圣主广咨询，贤臣竭忠坚。臣愚仰作歌，道大真如天。
送道成禅者
释重顯（宋代）

曹溪流，非止水。
一点忽来，千波自起。
直须钓鳌钓鲸，莫问得皮得髓。
君不见石头有言兮，圣不慕他，
灵不在己。成禅成禅，
谁家之子。
居厚弟示和诗复课十首
刘克庄（宋代）

身如齐客脱秦关，回首危途毒虺蟠。
宿昔立螭曾柱下，即今叱虺且田间。
迂疏素不工栀貌，老丑安能竞蕣颜。
自笑此翁犹矍铄，与云俱出鸟俱还。
题画虎头
罗亨信（明代）

健笔伊谁写虎头，风生林壑气如秋。将军伟貌人争讶，伫睹荣封万里侯。
路乾
陆游（宋代）

日晒霜融步步泥，旬余不到石泉西。
连朝和暖得乾路，唤取邻翁来杖藜。
宗兄端叟年七十六来访二首 其一
方回（元代）

年才踰壮早相知，北骑南船几别离。二老皆邻八旬寿，一生谁赋万篇诗。

特承枉顾元无说，获侍同行识者谁。流水桃花别天地，碧山许到果何时。
谢人遗藷
韩淲（宋代）

风起炉寒鬻未成，儿惊门底有人声。乃携藷药来相馈，尚带泥人便可烹。

夷以采薇清易足，屈于餐菊恨难平。老身得此浑无事，捧腹摩挲且莫鸣。
和暑夜偶作这什
李昉（宋代）

新搆华居近禁城，旋栽松桧满中庭。
顺风子细闻清漏，隔竹依稀见落星。
万乘异恩无路报，千年昌运此时丁。
一轩明月谁为伴，应共金昆醉复醒。
离辰州二首 其二
王庭圭（宋代）

行尽黄茅白苇丛，举头忽见两三峰。青青尽出湘天景，如觉身离蛮蜒中。
春阴（长安作）
盛鸣世（明代）

积晦连幽朔，长阴动十旬。
六花犹作雪，三月不成春。
易白愁中发，憎寒病里身。
因怜邹衍后，吹律更何人。
晚步门外散怀
陆游（宋代）

万化纷纷本一机，不为腐骨欲安归？彭殇共尽孰修短？尧桀两忘无是非。
濡首极知当痛饮，翦翎那复许群飞。
江郊未解春寒恶，高柳吹花又满衣。
伤时
朱希晦（元代）

叹息王纲废，由来战伐频。周墟半禾黍，秦籍总灰尘。

凤去云霄暮，鸡鸣风雨晨。至今流渭水，空忆钓鱼人。
月夜独坐呈半山浩和尚
何绛（明代）

万籁已皆寂，草堂人未眠。月明终夜榻，心正五更前。

竹影移当户，炉灰陷及边。且将今夕意，聊寄半山禅。
寄真西山
危稹（宋代）

有美真夫子，平生心泰和。
令名香宇宙，厚德福山河。
有客湖湘至，谈公政化我。
莫侵霜鬓否，书至报如何。
高阳台 寄蓉舫夫心
叶璧华（清代）

蝶翅花牵，莺梭柳织，韶光转眼心惊。几曲雕阑，曾经翠袖同凭。

心规并作离声苦，更销魂、风雨长亭。盼斜阳、帽影鞭丝，一抹山青。

如今回首西堂路，又燕僝莺僽，春晓花萦。湖海吟身，那堪蓬梗飘零。

何时重刻红窗烛，漾茶烟、小倚云屏。再休题、封侯佳话，锦片前程。
甲戌中秋次怀化驿
罗荣（明代）

方舆知有五溪名，何事监军动远征。秋爽瘴云归洞黑，夜凉蛮月逼人清。

桑榆温凊频年梦，瓜芋团圆此日情。望久玉阶时徙榻，银河流白倚参横。
咸亨殿宴近臣诸亲柏梁体
李治（唐代）

屏欲除奢政返淳。（霍王以下和句亡）
春日
王安石（宋代）

冉冉春行暮，菲菲物竞华。
莺犹求旧友，雁不背贫家。
室有贤人酒，门无长者车。
醉眠聊自适，归梦到天涯。
寿乡饮宾乐善陈先生八十加一
萧奕辅（明代）

八十年来鬓尚苍，乡宾两举姓名扬。临秋正熟黄花酒，对客频名碧玉觞。

子妇并开青案好，孙曾群羡白眉良。太邱门第由来旧，星应天南聚一堂。
宿后自华阳行次昭应寄王直方
沈亚之（唐代）

重归能几日，物意早如春。暖色先骊岫，寒声别雁群。

川光如戏剑，帆态似翔云。为报东园蝶，南枝日已曛。
寄苏庭藻二首 其二
周孚（宋代）

双井原头秋草合，峨眉山下莫烟深。看人竞改元和格，期子重赓正始音。

高论与时终落落，新诗过我太骎骎。著鞭一语君须记，世事由来畏有心。
送崔押衙相州（顷任内黄令）
韦应物（唐代）

礼乐儒家子，英豪燕赵风。驱鸡尝理邑，走马却从戎。

白刃千夫辟，黄金四海同。嫖姚恩顾下，诸将指挥中。

别路怜芳草，归心伴塞鸿。邺城新骑满，魏帝旧台空。

望阙应怀恋，遭时贵立功。万方如已静，何处欲输忠。
大行挽诗二首 其一
刘攽（宋代）

受名从大行，复土自因山。秋草龙髯堕，宫烟泪竹斑。

不知汲水远，犹与化人还。寂寞崦嵫日，空瞻咫尺颜。
作亭池上日游其间颇觉自适
张纲（宋代）

岁晚穿池结小亭，地偏聊欲寄幽情。虚檐风度披襟爽，曲岸波平照眼明。

过我宾朋无厌数，傍人鸥鹭不须惊。圣朝乞得身闲散，便觉渊明是隔生。
题双松寄陈季常
秦观（宋代）

遥闻连理松，托根黄麻城。
枝枝相钩带，叶叶同死生。
虽云金石姿，未免儿女情。
想应风月夕，满庭合欢声。
南乡子·南北短长亭
刘秉忠（元代）

南北短长亭，行路无情客有情。年去年来鞍马上，何成！短鬓垂垂雪几茎。
孤舍一檠灯，夜夜看书夜夜明。窗外几竿君子竹，凄清，时作西风散雨声。
内丹
吴龙翰（宋代）

太极虚空亦有根，打开关捩是何人。
丹田旋转乾坤橐，碧海循环日月轮。
久矣我前曾有我，悠哉身外岂无身。
分明好个通天窍，只要时人认得真。
席上次韵
万俟绍之（宋代）

东风几度客京华，今日飘零天一涯。
无奈刚肠欺竹叶，幸因清坐对梅花。
更长不觉销银烛，寒峭从教透碧纱。
语到前朝行乐处，绿杨深院是谁家。
次韵和钱少卿早春对景有怀诸学士
杨亿（宋代）

草树欣欣暖律回，谢家池沼冻纹开。
晴天独向高台望，春色先從上苑来。
且待郢人歌白雪，莫听羌笛怨残梅。
乞逢休沐便须去引满何曾诉玉杯。
次韵昌甫 其一
韩淲（宋代）

人物本如云，八俊更三君。山风吹夏箨，苍雪落纷纷。

专壑紫苔古，掩关青竹深。据高梧而瞑，新蝉助长吟。

斸土烧萌茁，惩羹且一餐。竹新明眼句，持答愧琅玕。

千岁支床龟，团蒲纸帐为。发梳晨粥后，梅有隔窗枝。

未腊灵山白，溪南只独看。章泉两峰雪，应更地炉寒。
悼鹦鹉 其一
任崧珠（清代）

一卷《金经》忏不成，再生惟愿莫聪明。可怜寂寞秋槐院，无复帘前唤茗声。
灵隐
俞桂（宋代）

回首得两年，曾入灵隐去。
一路看不足，衣沾松上露。
白云来相迎，涧泉飞瀑素。
此景天下无，远胜庐山路。
奉别张岳州说二首（一作答张燕公岳州宴别）
王熊（唐代）

长沙辞旧国，洞庭逢故人。薰兰敦久要，披雾转相亲。

岁月空嗟老，江山不惜春。忽闻黄鹤曲，更作白头新。

平生共风月，倏忽间山川。不期交淡水，暂得款忘年。

兴逸方罢钓，帆开欲解船。离心若危旆，朝夕为君悬。
曹直夫水石短轴二首
刘应时（宋代）

清风敛霁入巴山，春涨攘人钧月湾。
欠个小舟青篛笠，着侬长在水云间。
送孔江州
权德舆（唐代）

九派寻阳郡，分明似画图。秋光连瀑布，晴翠辨香炉。
才子厌兰省，邦君荣竹符。江城多暇日，能寄八行无。
理宗朝享三首 其三 宁宗室用《大安》。
郊庙朝会歌辞（宋代）

帝德之休，恭俭渊懿。三十一年，谨终如始。升祔在宫，祖功并美。

民怀有仁，何千万世。
秋日忆姊
徐氏（宋代）

日夕登郡楼，望远意悠悠。
四顾何萧条，凄凉景物秋。
噰噰云中乌，翩翩呼其俦。
郁郁堂前树，苍苍枝相樛。
因之怀同气，抚景双泪流。
临风无限思，凭轩独夷犹。
雙桧分题
金君卿（宋代）

名蓝压城闉，嶻岌耸雙桧。
得地不孤立，陵风自相对。
根盘乖龙狞，叶剪苍壁碎。
交柯纽顽铜，叠影森翠盖。
劲无丝萝托，直与松柏配。
争高丈夫气，耻学儿女态。
雪霜正柔落，草木任颠沛。
同心岁寒间，正色烟霞外。
斧斤未翦拂，志节已高迈。
出群才可惊，有作器必大。
考室须栋隆，济川俟舟载。
庭前两好树
欧阳修（宋代）

庭前两好树，日夕欣相对。
风霜岁苦晚，枝叶常葱翠。
午眠背清阴，灵坐荫高盖。
东城桃李月，车马倾闤闠。
而我不出门，依然伴憔悴。
荣华不随时，寂寞幸相慰。
君子固有常，小人多变态。
江楼晚眺
周密（宋代）

楼外千帆送夕阳，水烟山色共沧茫。吴蝉已老豆花落，江雁欲宾芦叶黄。

帘影梦回千里月，鬓丝愁染九秋霜。红兰佩古荷裳冷，泽畔行吟赋短章。
瘦马
金农（清代）

古战场边数箭瘢，西风老马忆桑乾。而今衰草斜阳里，只作牛羊一例看。
金陵僦舟渡江至仪真登陆 其三
汪梦斗（宋代）

事以诗书立，国惟仁义昌。当年衣带水，元不管兴亡。
次韵十五日菊
丁宝臣（宋代）

秋香多日閟英华，霜脱离离抱砌斜。
趁节不随时俗眼，近冬真是岁寒花。
摛辞旧入骚人笔，载酒谁寻醉令家。
曾读南华齐物论，均无迟速可惊嗟。
誓师毕随驾回营中马上赋
金幼孜（明代）

万里阴山道，平原入望赊。
天营高日月，辇路净风沙。
宝马衔金勒，苍龙绕翠华。
阳和随处满，草色遍天涯。
颜乐亭诗
苏轼（宋代）

天生蒸民，为之鼻口。
美者可嚼，芬者可嗅。
美必有恶，芬必有臭。
我无天游，六凿交斗。
骛而不返，硅步商受。
伟哉先师，安此微陋。
孟贲股栗，虎豹却走。
眇然其身，中亦何有。
我求至乐，千载无偶。
执瓢从之，忽焉在後。
人日过吴舍人
欧大任（明代）

清溪万道赤山回，内史名家甲第开。五色花中龙马种，一毛池第凤凰才。

人为日起新年入，客似星从万里来。右掖知君曾染翰，尚看云气接三台。
甫里
王令（宋代）

甫里先生得古风，放身全入隐沦中。
足磨汉榻星辰动，笔挫吴天物象空。
往事欲寻人寂寂，旧田安在雨蒙蒙。
当时引重高才者，谁是曾来一亩宫。
鹧鸪天（夜钓月桥赏荷花）
赵长卿（宋代）

新晴水暖藕花红。烘人暑意晚来浓。共携纤手桥东路，杨柳青青一径风。

深翠里，艳香中。双鸾初下蕊珠宫。月笼粉面三更露，凉透萧萧一梦中。
端居二首 其一
张耒（宋代）

舍东日初上，堂南雪已消。鸟声弄新霁，春风动柳条。

学道心未降，端居生寂寥。佳人不可挹，芳物为无聊。

夕扉还自掩，弯月已翘翘。黯黯长安夜，愁思怅迢迢。
挽王存敬郡公
郑岳（明代）

海内名流少，嗟公又梦楹。飘零千里道，恸哭万家城。

山谷留诗句，乖厓足治声。棠梨花发处，南国有遗情。
白苧词
贝琼（元代）

江清月高夜未央，芙蓉半白微有霜。天魔小队分两行，胡姬更劝葡萄浆。

酒酣回身入洞房，金炉火煖艺都梁。愿君朝出夜饮酒，祝君千年万年寿。
中秋京邸
邹祗谟（清代）

此夜中秋月，清光十万家。吴歌闻隔院，边调入征笳。

北阙横秋色，西山隐暮霞。故园丛桂树，应发昔年花。
送吉州解魁左人杰诣太常
杨万里（宋代）

高皇一马化龙日，临轩策士谁第一。
玉山山下汪端明，年财十第第一人。
圣上来年集英殿，黄繖中央横玉案。
何人再续老尚书，禾水左家千里驹。
春秋三傅贮胸臆，买纸待傅晁董策。
君才盍与汪相先，君年更少汪两年。
明堂观礼杂咏十三首·端门观习肆赦仪
王同祖（宋代）

两边共幕护朱檐，中贵当头候卷帘。
扶起金鸡争抢取，要教天表庶民瞻。
知府提举访求前守凌公遗迹忽于庭庑雨压复壁
赵蕃（宋代）

辰人只识凌刑部，不识尚书晚岁官。
晚岁功名益堪纪，辰人不识坐荒寒。
宋江三十六赞 其三十六 扑天雕李应
龚开（宋代）

鸷禽雄长，惟雕最狡。毋扑天飞，封狐在草。
朱砂庵
陈于王（清代）

古寺开岩腹，层层云气流。
溪声过竹院，山影落僧楼。
施食玄猿接，斋钟远客投。
奇峰三十六，一一画中游。
苦雨次前韵四首
陈造（宋代）

安排看驾趁游人，禁籞犹迟汉帝巡。
留取晚香天一笑，倩谁寄语主林神。
乐府二章万吴景良 其一
昂吉（元代）

吴门柳，东风岁岁离人手。千人万人于此别，长条短条那忍折。

万君更折青柳枝，莫学柳花如雪飞。思君归来与君期，但愿柳色如君衣。
呈刘推景仁
彭汝砺（宋代）

万里依依欲见君，浪烦车马走乾坤。频经患难心方老，久厌尘埃眼欲昏。

几日不归南郡帐，清宵长梦翟公门。侧闻丹诏从天下，愿借春风起旧根。
宿苏坊
曹彦约（宋代）

客久嚣尘外，冬深驿舍前。
乱山宽处日，野水暮时烟。
契分新篘酒，生涯旧物毡。
悠然归兴动，依约探梅天。
杞梁妻
杨维桢（元代）

极苦复极苦，放声一长哀。
青天为之雨，长城为之摧。
为招淄水魂，共上青陵台。
采桑曲
宋璲（明代）

桑芽露春微似粟，小姑把蚕试新浴。
素翎频扫细于蚁，嫩叶纤纤初上指。
朝采桑，暮采桑，采桑不得盈顷筐。
羞将辛苦向姑语，妾命自知桑叶比。
家中蚕早未成眠，大姑已卖新丝钱。
岸上何人紫花马，却欲抛金桑树下？
晴晚立田间二首 其一
赵蕃（宋代）

落日明深坞，微流咽断桥。牛童肩滞穗，汲妇抱遗樵。

谁谓居田贱，殊胜处富骄。归哉各其所，吾亦饫吾瓢。
邯郸少年行
高适（唐代）

邯郸城南游侠子，自矜生长邯郸里。
千场纵博家仍富，几度报仇身不死。
宅中歌笑日纷纷，门外车马常如云，
未知肝胆向谁是，今人却忆平原君。
君不见即今交态薄，黄金用尽还疏索。
以兹感叹辞旧游，更于时事无所求。
且与少年饮美酒，往来射猎西山头。
次韵飞卿二首 其一
周紫芝（宋代）

赦黄新拜日边书，画舸行游雨外湖。粗有微官如漫叟，苦无高外似王符。

江边孤垒应千里，天上神州梦九衢。物外故人今远别，固应怜我不同涂。
菩萨蛮（十一之九）
贺铸（宋代）

芭蕉衬雨秋声动。罗窗恼破鸳鸯梦。愁倚□帘栊。灯花落地红。

鸯横衾浪拥。好夜无人共。莫道粉墙东。蓬山千万里。
偈颂一百二十三首 其七十四
释祖钦（宋代）

雨中灯，云中月。最分明，太皎洁。
得老儿到叶县书寄君时
彭汝砺（宋代）

野店鸡啼处，平安信息来。摇旌心未稳，披雾眼先开。

未敢言曾子，犹能学老莱。分阴须爱惜，好为补南陔。
侍宴归雁堂
虞世南（唐代）

歌堂面渌水，舞馆接金塘。竹开霜后翠，梅动雪前香。

凫归初命侣，雁起欲分行。刷羽同栖集，怀恩愧稻粱。
送叶景龙之通州同知任分韵得勋字
刘基（明代）

泛泛水上沤，飘飘空中云。俱为无根蒂，摇漾随絪缊。

北风厉玄冥，霜雪下纷纷。送子陟长道，雁声不可闻。

盛年复几何，逝川去沄沄。朔方沙漠地，杂沓驼马群。

居庸接太行，华貊所由分。阴山茹毛国，未尝识耕耘。

自古所攘斥，比之鹿与麇。汴京失其驭，冠裳倒玄纁。

否极泰则来，天生圣明君。扬旗指大荒，旄头落胡氛。

玉帐万貔虎，爪牙天将军。子行勿叹劳，袭芳衣必薰。

君恩重山岳，矧敢负以蚊。丈夫有壮志，曷间武与文。

不见传介子，盛烈光典坟。奉子一杯酒，别离安足云。

时哉谅有会，勉旃树功勋。
避兵东林山赋赠程大
戴望（清代）

急难重逢日，相怜似弟兄。家山仍梦寐，烽火又清明。

叹息鱼虾市，频惊草木兵。荷锄知计拙，应悔作书生。
挈累来当涂闻已入境感怀有作二首
吴芾（宋代）

方与晴窗爱日亲，若为天又作重阴。
年来已是忧思过，老去那堪疾病侵。
默数七旬宁几日，更添一岁愈惊心。
喜闻已办周身俱，对酒何妨且满斟。
辛酉大雪戏成二诗以千山鸟飞绝万迳人踪灭为
周麟之（宋代）

吾无千金裘，为博麴米春。
床头腊翁熟，漉以渊明巾。
饮少辄至醉，醉眼迷天垠。
冲寒望南巷，不见披氅人。
【正宫】端正好北　忆别
方伯成（唐代）

柳飞绵花飘瓣，又一番春事阑珊。蜂迷蝶困莺声懒，感起我愁无限。
【锦缠道南】这其间即渐里相思病趱，清瘦减潘颜。自别来如隔万水千山，
非是他情疏意懒，多应我分浅缘悭。无奈被人讪，妆成科范，将咱好事拦。谩忆
恩和爱，恰一似梦邯郸。
【赛鸿秋北】赤紧的楚阳台险峻似连云栈，武陵溪间隔东洋岸。他将那锦回
文合欢带皆揪绽，绣香囊同心结都拆散；揉损并头花，斫断连枝干。恨不的绕池
塘摔碎了鸳鸯弹。
【普天乐南】少欠下风流难，捱不彻忧愁限。伤心处凤只鸾单，孤眠时枕冷
衾寒。自那日私情犯，料想娇姿遭拘绊。我痛着迷不似今番，愁眉泪眼，恨别离
最易，相见应难。
【伴读书带过笑和尚北】停歇了泥金柬，隔断了衡阳雁，将一段美爱幽欢常
凝盼。为他时晓夜心无惮，怎承望冰人托梦成虚幻？似羝羊触藩，无人驾司马车，
凭谁举梁鸿案？贾充宅频巡看，张京兆情绪悭，沈东阳胆心寒。两眉攒，寸心拴，
将意马锁心猿按。
【刮地风南】降下一天愁共烦，到如今怎辞难？良缘有分非为晚，事从人只
在闲。明月再圆，彩云休散，办心坚管熬得海枯石烂。天若有意天顾盼，终有个
称心间。
【尾声南】才郎有日重相盼，破镜重圆真个罕，把许下心香夜夜还。
题辛稼轩斋
彭止（宋代）

棋子声乾案接尘，午窗诗梦暖于春。
清风不动阶前竹，谁道今朝有故人。
寄题彩烟山房
释宗泐（明代）

天姥峰南彩烟里，梁氏山房屹高峙。幽人读书居其中，万壑千岩在窗几。

一从读书不计春，姓名岂肯闻时人。去年应聘来京国，今年奉符归养亲。

梁氏新昌称巨族，络谷笼冈架重屋。弟兄如林自师友，饱饫诗书作梁肉。

我闻山房最潇洒，涧水松风入陶写。愿学当年支道林，买山终老沃洲下。
行路难 其一
庞一德（明代）

恭承涣汗恩，来宦施阳域。施阳古帝封，疆理云伊昔。

既苦千岭连，扪参井亦历。亦苦候无人，道茀蕃如织。

其下蛇虺盘，其上虎豹斥。计步勉跻扳，徬徨以踧踖。

修途五百馀，我行何当息。
阿都行
吴存楷（清代）

骠卫以北徒笮西，乃有阿都长官司。旄牛山下列砦住，河东一姓分守之。

厥酋天折子幼稚，请以世职归其妻。猡猓十万隶尺籍，土舍土目咸所治。

岁时亦行狝狩礼，桶裙外夹黄金铍。三年拜表达重译，厥贡文马筐织皮。

巡方使者衔帝命，叱驭来抚西南夷。邛都君长夜郎大，詟服犹复烦鞭笞。

阿都一部独效顺，嗅靴以鼻容委蛇。纷纷连袂迓旌节，妇官鞠𦜕如男儿。

绣金之裳锦罽衣，丰貂一尺围蝤蛴。瞳神秋水不敢溜，马首肃拜恒垂颐。

刲羊缚豕趋行炙，杂以斑鹿兼文狸。欢声殷地齐拍手，钩辀格磔相诹咨。

我闻夷俗久{牜世}昧，豕交麀聚人所嗤。女官问年未三十，何独洁守甘为嫠。

面首不闻左右设，秦家老妇羞蛾眉。歌成阿𧛾时一唱，峒花犵鸟皆酸凄。

碉房持踵藉蛮女，长宵宿卫无暂离。秃发裹梦入冰𡾹，玉貌凛若含霜姿。

雄酋或萌觊觎想，刀光出水同儿嬉。用能葆真逾十载，吹尨不敢窥藩篱。

圣朝声教讫四海，日又仁义渐黔黎。何图夷獠亦向化，志节远与共姜媲。

契木傥许树绰楔，愿为使者陈风诗。
即事
陆游（宋代）

井税无余负，川原已饱犁。
樵歌归市步，帆影过河堤。
野实丹兼漆，村醪蜜与齑。
虽云有丰约，不废醉如泥。
壁墩居 其二
贺一弘（明代）

抱璞全吾性，林居旧俗存。池塘桥畔路，竹树水边村。

酒熟频邀客，诗成略课孙。晚来风雨急，落日闭柴门。
恶木
吕本中（宋代）

恶木不忍伐，留我窗户前。人皆笑我拙，我独为汝贤。

共生天地间，谁不愿长年。如何枝叶内，便纵斤斧穿。

人或甚于斯，同被恩爱缠。燕昭与汉武，所享固已偏。

乐极未肯休，更欲求神仙。孰能以此心，扩为无尽泉。

大哉周文王，尚结枯胔缘。伤生有禁止，亦具月令篇。

好木虽云好，不须公爱怜。恶木虽云恶，莫自生雠冤。

岁晏霜雪稳，夏深雷雨颠。扶疏有震落，与公常晏然。
过楚用作
曹勋（宋代）

昔见山阳盛，气象吞淮壖。
士子世忠孝，民物安园田。
再到已屯兵，鼙鼓喧中天。
户口莽凋弊，庐里储橐鞬。
济师有虎臣，隔岸威腥膻。
翠华江梅上，玉阙风尘边。
未至重慨叹，荒城委苍烟。
貔貅过江南，狐兔游城颠。
余民如惊鹿，菜色惨不鲜。
呼之莫肯留，犹意虏所专。
三过乃三变，感时良泫然。
二赵忠益高，仲车魂尚贤。
欲吊寂无所，淮月空娟娟。
戏咏村居
陆游（宋代）

歌起陂头正插秧，梯斜篱外又劙桑。
日长处处莺声美，岁乐家家麦饭香。
林杏半丹禁宿雨，丛萱自歛避斜阳。
北窗合是羲皇上，已置临风八尺床。
题岑公洞
郭印（宋代）

岑公来避世，甲子十周年。
夏屋虚岩豁，神芝结乳悬。
木乔从昔种，香信至今传。
学道能坚忍，何人不得仙。
满庭芳（乡老众宾劝制置开府酒）
李浙（宋代）

油幕新开，骍旄前导，暂归梓里舂容。致身槐府，功在鼎彝中。慨想东山故侣，烟霞外，久阔仙踪。今何幸，相逢吐握，谈笑一尊同。

德星，占瑞处，旌麾五马，衮绣三公。对渭川遗老，绛县仙翁。厚意杯传绀玉，那堪更，篚实囊红。拼沉醉，今宵盛事，复见古人风。
满江红·赤壁怀古
戴复古（宋代）

赤壁矶头，一番过、一番怀古。想当时，周郎年少，气吞区宇。万骑临江貔虎噪，千艘列炬鱼龙怒。卷长波、一鼓困曹瞒，今如许？
江上渡，江边路。形胜地，兴亡处。览遗踪，胜读史书言语。几度东风吹世换，千年往事随潮去。问道傍、杨柳为谁春，摇金缕。
访戴天山道士不遇
李白（唐代）

犬吠水声中，桃花带露浓。(露浓 一作：雨浓)
树深时见鹿，溪午不闻钟。
野竹分青霭，飞泉挂碧峰。
无人知所去，愁倚两三松。
与儿辈泛舟游西湖一日间晴阴屡易
陆游（宋代）

逢著园林即款扉，酌泉鬻笋欲忘归。
杨花正与人争路，鸠语还催雨点衣。
古寺题名那复在，後生识面自应稀。
伤心六十余年事，双塔依然在翠微。
寄友
高克恭（元代）

并行沿堤步晚晴，野香牵引过林坰。谁知却是江南梦，寻到西曹夜直厅。
送教谕沙允恭赴礼部试易经
陶宗仪（明代）

袖行荐剡谒南宫，白鹤长鸣蕙帐空。花气春浓薰锦旆，柳丝风帐拂青骢。

世承雨露诗书泽，笔补阴阳造化功。应试归来须一月，离筵劝酒莫匆匆。
浴日亭
谢举廉（宋代）

煌煌太阳精，浴以沧溟水。光润无纤滓，畏爱从此始。
赠郭相士俊夫
刘克庄（宋代）

东郭无全履，南辕似转蓬。
自惭老中垒，莫误小林宗。
若见同胞子，为言秃鬓翁。
衰年不堪玩，一病一龙钟。
题太平兴国宫
傅谦受（宋代）

仙家楼阁霭清芬，倦客停骖日欲曛。争得便如陶靖节，拂衣来此看孤云。
减字木兰花
王观（宋代）

春光景媚。花褪残红炎天气。蝉噪高枝。雁叫长空雪乱飞。

四时如箭。八节忙忙频改换。满捧金彝。祝寿如同海岳齐。
赠刘仲固
胡寅（宋代）

恭惟事契逾三纪，一醉升州十八年。
回念壮游多契阔，欣逢情话重留连。
珠庭骨相封侯在，金奏诗章落笔传。
预恐西风送离袂，莫孤南阜好林泉。
借虚翁涌金门城五诗韵以写幽居之兴
杨公远（宋代）

堂标野趣岂虚传，坐看朝岚与夕烟。
支迳萦迂斜傍竹，幽池清浅倒涵天。
少年心付沾泥絮，晚景身犹顺水船。
却喜传家惟老砚，麝煤磨尽可曾穿。
游龙山断际院潜庵常居之有小僧乞赞戏书其上
释德洪（宋代）

赵州只有一个齿，潜庵一个恐不趐。虽然下下都咬著，咸酸自分盐醋味。

龙兴古寺曾闭门，断际云孙第十世。劝人莫信马大师，一口吸尽西江水。
澬口雨后晚发
欧阳辂（清代）

漠漠轻阴来远墟，濛濛晚色满平芜。
寒星映水乍明灭，细雨飏平时有无。
渐觉潮生没洲渚，坐听舟过响菰蒲。
此情谁道寂寥极，有酒径须千斛沽。
喷玉泉祷雨
成鹫（清代）

闻说喷泉如喷玉，今来探水似探珠。殷勤报语山灵道，愿挽天河决作渠。
和陈传道秋日十咏之五秋月
贺铸（宋代）

霜空出华月，樽酒聊相对。
别夜复婵娟，故人千里外。
见李察判竹溪四首 其四
何梦桂（宋代）

百不如人万事休，白头独欠识荆州。相逢不觅封侯印，但问君王乞一丘。
楚江有吊
寇准（宋代）

悲风飒飒起长洲，独吊灵均恨莫收。
深岸自随浮世变，遗魂不逐大江流。
霜凄极浦幽兰暮，波动寒沙宿雁愁。
月落烟沈无处泊，数声猿叫楚山秋。
送元叔守建昌 其一
李正民（宋代）

论都献赋动凝旒，谁料材高却滞留。芸阁九乌刊蠹简，霜台一滞在清秋。

中年未得文章力，俭岁空怀儿女忧。游刃小邦真易尔，且将歌吹荐觥筹。
公子行
罗邺（唐代）

金鞍玉勒照花明，过后春风特地生。

半醉五侯门里出，月高犹在禁街行。
游三峡一首
王阮（宋代）

玉渊真水府，三峡跨长虹。
万斛鎔银泻,千檛战鼓雄。
倚天危石立，透地密泉通。
四海思霖雨，龙奚久在中。
登铁槎山
岳赓廷（清代）

攀缘怯复疑，百里见厜㕒。及到所望处，还如初上时。

幽花窥佛洞，古木荫龙池。此夜宿仙观，茫茫身世思。
题城南书院三十四咏 其十九
张栻（宋代）

化工生意源源在，静处详观总不偏。飞絮满空春不尽，新荷贴水已田田。
早发巢县暮宿金城寺
杭淮（明代）

烟霭市上青，霜露草根白。日出鸡尚鸣，墟落溪南北。

涉野多寒鸡，枯杨何萧索。山川莽迢递，岁晏道路迫。

王事苦未休，惨澹逾郡国。暮逢禅房幽，且复舒枕席。
武威送刘单判官赴安西行营，便呈高开府
岑参（唐代）

热海亘铁门，火山赫金方。白草磨天涯，湖沙莽茫茫。

夫子佐戎幕，其锋利如霜。中岁学兵符，不能守文章。

功业须及时，立身有行藏。男儿感忠义，万里忘越乡。

孟夏边候迟，胡国草木长。马疾过飞鸟，天穷超夕阳。

都护新出师，五月发军装。甲兵二百万，错落黄金光。

扬旗拂昆仑，伐鼓震蒲昌。太白引官军，天威临大荒。

西望云似蛇，戎夷知丧亡。浑驱大宛马，系取楼兰王。

曾到交河城，风土断人肠。寒驿远如点，边烽互相望。

赤亭多飘风，鼓怒不可当。有时无人行，沙石乱飘扬。

夜静天萧条，鬼哭夹道傍。地上多髑髅，皆是古战场。

置酒高馆夕，边城月苍苍。军中宰肥牛，堂上罗羽觞。

红泪金烛盘，娇歌艳新妆。望君仰青冥，短翮难可翔。

苍然西郊道，握手何慨慷。
虎丘暮归小舟口号
赵执信（清代）

稻花菱叶满流波，
秋色其如夕照何。
暝泛不知柔橹乱，
前川微月雁声多。
直中书省
白居易（唐代）

丝纶阁下文书静，钟鼓楼中刻漏长。
独坐黄昏谁是伴，紫薇花对紫薇郎。
苦哉行
刘基（明代）

鸡不可使守门，狗不可使司晨。驱车梁弱水，日暮空悲辛。

我欲乘风谒阊阖，虹蜺弥天云雾合。九关虎豹森骇人，长跪陈辞阍不荅。

错石作玙璠，鬼神惊见欺。截梁为欂栌，般垂拊膺泪交颐。

冲风结玄冰，道恶不可履。巫咸上天去，泽冻神蓍死。

我欲竟此曲，此曲多苦声。鸿雁向天北，因之寄遐情。
顾少府池上
曹松（唐代）

池上分行种，公庭觉少尘。
根离潮水岸，韵爽判曹人。
正午回鱼影，方昏息鹭身。
无时不动咏，沧岛思方频。
邠王小管
张祜（唐代）

虢国潜行韩国随，宜春深院映花枝。

金舆远幸无人见，偷把邠王小管吹。
次韵谢董君读予诗稿
方回（元代）

宇宙茫茫战马尘，中原文献不无人。
诗裁彩笔天公妒，书拥青灯夜气神。
簁雨簸风六月冷，磔云裂雾千峰新。
何当君病早勿药，共倒松阴百瓮春。
万山遗叟以所作中秋重九二诗见示诸公和之已多勉强效颦二首 其二
陶宗仪（明代）

重阳佳节无风雨，倦客他乡忆水丘。采采黄花人送酒，迢迢碧汉雁横秋。

喜无败兴催租者，自有循溪荡楫舟。底用登高方是乐，嘉宾三两醉还休。
好事近
晁补之（宋代）

归路苦无多，正值早秋时节。应是画帘灵鹊，把归期先说。

就中风送马蹄轻，人意渐欢悦。此夜醉眠无梦，任西楼斜月。
萤火
邹浩（宋代）

未解捐书常读书，只缘炎瘴简编疏。夜深萤火犹相勉，无数飞光照閤居。
鹧鸪天（江槛）
朱熹（宋代）

暮雨朝云不自怜。放教春涨绿浮天。只令画阁临无地，宿昔新诗满系船。

青鸟外，白鸥前。几生香火旧因缘。酒阑山月移雕槛，歌罢江风拂玳筵。
次韵谢唐先生惠得
项安世（宋代）

后进鲁诸生，斯文久服膺。
有心知映雪，何意望寒冰。
粤峤连屏秀，闽溪净練澄。
山川八州地，人物九霄鹏。
枢坐邻丹扆，魁星粲玉绳。
风流芳演迤，云路好依乘。
赋客遗孙在，诗坛老将登。
踵门观道德，命坐辱宾朋。
貌古文相似，身贫道不曾。
明珠一百颗，什袭永缄{左月右上米下系}。
读石安仁学士诗
石介（宋代）

齐梁无骏骨，李杜得秋毫。
后世益纂组，變风堪郁陶。
奔遒少骥逸，秃冗如牛毛。
试看安仁咏，秋负有怒涛。
相和歌辞·襄阳曲
施肩吾（唐代）

大堤女儿郎莫寻，三三五五结同心。
清晨对镜冶容色，意欲取郎千万金。
自嘲二绝
范成大（宋代）

终日哓哓漫说空，触来依旧与争锋；
登时觉悟忙收拾，已是闇黎饭后钟。
李制置生日
魏了翁（宋代）

玉堂人住玉堂山，公论推排授将坛。
朔垒令严精采异，甘泉烽将雇忧宽。
北边旧叹无颇牧，西贼今闻有范韩。
夏屋不知几崇广，唤回春燕下林端。
梅花百咏 其二十八 动直
李江（明代）

谁把冰壶挂玉枝，倚天吹笛夜云时。看来有景堪同赏，听到无声只自知。

万物两间皆定体，三阳一气本无私。主人长挹春风坐，谁肯令人问是谁。
金陵歌送别范宣
李白（唐代）

石头巉岩如虎踞，凌波欲过沧江去。
钟山龙盘走势来，秀色横分历阳树。
四十馀帝三百秋，功名事迹随东流。
白马金鞍谁家子，吹唇虎啸凤凰楼。
金陵昔时何壮哉！席卷英豪天下来。
冠盖散为烟雾尽，金舆玉座成寒灰。
扣剑悲吟空咄嗟，梁陈白骨乱如麻。
天子龙沉景阳井，谁歌玉树后庭花。
此地伤心不能道，目下离离长春草。
送尔长江万里心，他年来访南山老。
抵行在率赋
蒋廷黻（清代）

频年清镜点吴霜，回首燕京道路长。千里不辞冰雪劲，一官耻为斗升忙。

乍瞻魏阙真疑梦，重睹尧天喜欲狂。闻道深宫珍贡却，愿将在莒祝毋忘。
答刘和州禹锡
白居易（唐代）

换印虽频命未通，历阳湖上又秋风。不教才展休明代，

为罚诗争造化功。我亦思归田舍下，君应厌卧郡斋中。

好相收拾为闲伴，年齿官班约略同。
江村
刘应时（宋代）

前山疑抹黛，多稼欲成黳。
水满蛙登岸，桥危马蹙蹄。
风高帆腹壮，雨霁月眉低。
杖屨投村舍，儿童指旧题。